Vyfde Sibanye-mynwerker steeds gesoekArgieffoto Die soektog na ŉ vyfde mynwerker wat steeds by Sibanye-Stillwater se Kloof Ikamva-skag naby Westonaria suidwes van Johannesburg ondergronds vasgekeer is, gaan steeds voort. Sibanye het laat Dinsdag bevestig dat die liggaam van ŉ vierde mynwerker na die oppervlak gebring is nadat spesialis-reddingspanne dit vroeër die dag in ŉ verlate afbouplek in die skag aangetref het. Vyf mynwerkers is Maandag in dié verlate werksarea dood, vermoedelik weens onvoldoende ventilasie. Die liggame van die eerste drie mynwerkers is reeds Maandag na die oppervlak gebring. Sibanye het gesê ŉ volledige ondersoek na die voorval sal gedoen word. Gwede Mantashe, minister van minerale hulpbronne, het intussen gesê die maatskappy moet aanspreeklik gehou word vir die dood van die mynwerkers. Die National Union of Mineworkers (NUM) het reeds Maandag gesê die vakbond is onthuts en bekommerd oor die koers waarteen mynongelukke by Sibanye-Stillwater-aanlegte plaasvind.